b'\n_START_ARTICLE_\nTu\xc5\xa1ratta\n_START_PARAGRAPH_\nTu\xc5\xa1ratta (sanskrt Tvesa-ratha, njegov bojni voz napada) je bil kralj Mitanija. Vladal je v poznem 14, stoletju proti koncu vladavine egip\xc4\x8danskega faraona Amenhotepa III. in med vladavino njegovega naslednika Ehnatona._NEWLINE_Bil je sin mitanskega kralja \xc5\xa0uttarne II. Sestra Giluhipa in h\xc4\x8derka Taduhipa sta bili poro\xc4\x8deni s faraonom Amenhoptepom III. Taduhipa se je kasneje poro\xc4\x8dila z Ehnatonom, ki je po o\xc4\x8detovi smrti prevzel njegov kraljevski harem._NEWLINE_Tu\xc5\xa1ratta je pri\xc5\xa1el na prestol po umoru brata Arta\xc5\xa1umare. V tem \xc4\x8dasu je bil verjetno zelo mlad in je slu\xc5\xbeil kot figura resni\xc4\x8dnim oblastnikom, kasneje pa je mu je uspelo odstaviti bratovega morilca in prevzeti oblast.\n_START_SECTION_\nZgodovina\n_START_PARAGRAPH_\nNa za\xc4\x8detku njegovega vladanja je hetitski kralj \xc5\xa0upiluliuma I. ponovno osvojil Kizuvatno in nato napadel zahodno stran doline Evfrata in osvojil Amorejo, Muki\xc5\xa1 in Mitani. Iz kasnej\xc5\xa1ega mirovnega sporazuma med \xc5\xa0upiluliumo in \xc5\xa0ativazo je razvidno, da je \xc5\xa0upiluliuma sklenil mirovni sporazum s Tu\xc5\xa1rattovim rivalom Artatamo. O Artatamovem \xc5\xbeivljenju pred sklenitvijo sporazuma in njegovi povezavi s krajevsko dru\xc5\xbeino, \xc4\x8de sploh, ni ni\xc4\x8d znanega. V dokumentu se naslavlja s \xc2\xbbkralj Huritov\xc2\xab, medtem ko se je Tu\xc5\xa1ratta naslavljal s \xc2\xbbkralj Mitanija\xc2\xab. \xc5\xa0upiluliuma je za\xc4\x8del pleniti ozemlje zahodno od Evfrata in priklju\xc4\x8dil Libanonsko gorovje. Tu\xc5\xa1ratta je grozil, da se bo odpravil na pohod preko Evfrata, \xc4\x8de bo ukradeno eno samo jagnje ali otrok, vendar svoje gro\xc5\xbenje ni uresni\xc4\x8dil._NEWLINE_\xc5\xa0upiluliuma se je nato skliceval, da je bila de\xc5\xbeela I\xc5\xa1uva neko\xc4\x8d v posesti njegovega starega o\xc4\x8deta in jo posku\xc5\xa1al osvojiti, vendar mu to ni uspelo. Med vladavino \xc5\xa0upiluliumovega o\xc4\x8deta se je nekaj mest uprlo. \xc5\xa0upiluliuma je trdil, da je upornike premagal, pre\xc5\xbeiveli pa so pobegnili v I\xc5\xa1uvo, ki je bila takrat pod mitansko oblastjo. Vrnitev beguncev je bila ena od zahtev v ve\xc4\x8d mirovnh sporazumih, ki ni bila nikoli izpolnjena, kar je bil dober izgovor za invazijo Hetitov. Hetitska vojska je prestopila mejo I\xc5\xa1uve in vrnila begunce (ali dezerterje) pod hetitsko oblast. \xc5\xa0upiluliuma se je kasneje hvalil: \xc2\xbbOsvobodil sem ozemlja, ki sem jih zasedel. Prebivalci so v svojih krajih. Vsi ljudje, ki sem jih osvobodil, so se vrnili k svojim ljudstvom in Hetiti so priklju\xc4\x8dili njihova ozemlja\xc2\xab._NEWLINE_Hetitska vojska se je zatem odpravila proti hetitski prestolnici Va\xc5\xa1\xc5\xa1ukani. \xc5\xa0upiluliuma je trdil, da je izropal vse pokrajine in plen, ujetnike, \xc5\xbeivino, ovce in konje poslal v Hetitsko kraljestvo. Trdil je tudi, da je Turatta pobegnil, o\xc4\x8ditno pa mu je spodletelo zasesti mitansko prestolnico. Napad Hetitov je oslabil Ta\xc5\xa1rattovo kraljestvo, on sam pa se je obdr\xc5\xbeal na prestolu.\n_START_SECTION_\nDrugi pohod Hetitov\n_START_PARAGRAPH_\nHetiti so na drugem vojnem pohodu proti Mitaniju pri\xc5\xa1li preko Evfrata in podjarmili Alep, Muki\xc5\xa1, Nijo, Aragati, Apino in Katno in nekaj mest, katerih imena so se izgubila. Med plenom iz Arahatija so omenjenii vozniki bojnih voz z vso njihovo lastnino. Splo\xc5\xa1na praksa tistega \xc4\x8dasa je bila, da so vojne ujetnike posku\xc5\xa1ali vklju\xc4\x8diti v lastno vojsko. To bi lahko pomenilo, da so Hetiti posku\xc5\xa1ali mitansko najte\xc5\xbeje oro\xc5\xbeje, bojne vozove, uporabiti za ustanovitev ali okrepitev lastnih enot bojnih voz._NEWLINE_Tu\xc5\xa1ratta je verjetno vedel za hetitske na\xc4\x8drte za osvojitev njegovega kraljestva, saj Amarnska pisma ve\xc4\x8dkrat omenjajo Tu\xc5\xa1ratto in njegovo poroko h\xc4\x8derke Taduhipe s faraonom Ehnatonom samo zaradi utrjevanja zavezni\xc5\xa1tva z Egip\xc4\x8danskim kraljestvom. Ko je \xc5\xa0upiluliuma drugi\xc4\x8d napadel Mitani, se Egip\xc4\x8dani niso pravo\xc4\x8dasno odzvali, morda zaradi Ehnatonove smrti in dinasti\xc4\x8dnaga boja za egip\xc4\x8danski prestol._NEWLINE_V skladu z mirovnim sporazumom, ki sta ga sklenila \xc5\xa0upiluliuma in Tu\xc5\xa1rattov brat \xc5\xa0attivaza po tretji uni\xc4\x8dujo\xc4\x8di invaziji Hetitov, v kateri je padel Karkemi\xc5\xa1, je Tu\xc5\xa1ratto umorila skupina zarotnikov pod vodstvom enega od njegovih sinov. Sledila je dr\xc5\xbeavljanska vojna, ki se je kon\xc4\x8dala s \xc5\xa0upiluliumovim imenovanjem \xc5\xa0attivaze za mitanskega kralja.'